**Nota de premsa**

**El multiinstrumentista Dani López estrena a Girona un espectacle de pop, jazz i llum**

* El divendres 14 d’octubre presenta un espectacle en solitari a la Casa de Cultura de la Diputació de Girona.
* Les entrades (3 €) es poden aconseguir a *www.casadecultura.cat*

# Girona, dijous 13 d’octubre de 2022

El compositor, multiinstrumentista i productor Dani López (Olot, 1994) presenta un espectacle en solitari a la Casa de Cultura de la Diputació de Girona el divendres 14 d’octubre en què el pop, el jazz i la llum seran els protagonistes.

Dani López treballa amb músiques tan diverses com el folk, el jazz o la música clàssica i contemporània. Amb aquest espectacle s’enfronta al gènere del solo amb els seus instruments preferits i porta a l’escenari el seu món musical interior, en què conviuen l’expressió i l’experimentació com a dos elements inseparables. Cançons pop juguen acompanyades de moments d’improvisació i experimentació sonora, tot lligat per la direcció artística i el disseny de llums d’Àlex Posada. Actualment Dani López dirigeix l’Orquestra de Músiques d’Arrel de Catalunya (OMAC) i és productor de projectes com El Pot Petit, Escarteen Sisters o Sara Terraza.

Sol tocar amb l’artista Magalí Sare, i ha produït discos guanyadors com El Pot Petit 10 anys, d’El Pot Petit (Premi Enderrock 2019 al millor disc de música familiar); Praxinoscopi, de Criatures (Premi Enderrock 2019 al millor disc de folk), i Les aventures del lleó vergonyós, d’El Pot Petit (Premi Enderrock 2021 al millor disc de música familiar). L’any 2019 va enregistrar un dels projectes més personals fins al moment: El que fan les coses quan no les mires. És artista participant en el programa d’acompanyament artístic de La Marfà - Centre de Creació Musical de l’Ajuntament de Girona.

Per a aquest espectacle compta amb la col·laboració d’Àlex Posada, expert en interactivitat i nous mitjans. És fundador i director del MID Studio, un estudi referent a Barcelona des del 2009 quant a cultura i art digital.

Les **entrades** (3 €) es poden comprar anticipadament a través del web de la Casa de Cultura ([*www.casadecultura.cat*](http://www.casadecultura.cat)), i també estaran a la venda fins al dia abans del concert a la Secretaria, de dilluns a divendres, de 9.30 a 18 hores, i a l’auditori Josep Viader fins a trenta minuts abans de l’inici del concert.

Podeu demanar fotografies o més informació a *produccio@casadecultura.org*.

Trobareu tota la programació a: [*www.casadecultura.cat*](http://www.casadecultura.cat).

**ELS CONCERTS DELS DIVENDRES. Tardor/hivern 2022-2023**

|  |  |
| --- | --- |
|  |  |
| 7 d’octubre | Clàssica – Quartet Banús |
| 14 d’octubre  | Cançó d’autor – Dani López |
| 21 d’octubre | Jazz – Lucia Fumero |
| 11 de novembre  | Cançó d’autor - Tripulant |
| 18 de novembre | Clàssica – Ariadna Chemlik i Pedro Borges |
| 25 de novembre | Cançó d’autor – Agnès Algueró |
| 2 de desembre | Bossa nova – Vinicius Quartet |
| 16 de desembre | Clàssica – Mariona Camats i Eduard Buch |
| 13 de gener | Clàssica – Miquel Bennàssar (orgue) |
| 20 de gener | Clàssica – Nexus Piano Duo |
| 27 de gener | Arrel – Presentació de *Pecata beata,* de Carola Ortiz |